Diari Oficial de la Generalitat Valenciana


Sumari del DOGV 9741, del 07-12-2023 (2023/11141)

RESOLUCIÓ de 10 de novembre de 2023, de la directora de l'Institut Valencià de Conservació, Restauració i Investigació (IVCR+i), per la qual es dona publicitat a la convocatòria 4/2023, de proves selectives per a la provisió definitiva d'un lloc de treball de cap de la Secció de Gestió Administrativa i Règim Jurídic, torn lliure general, corresponents a l'oferta d'ocupació pública de 2022 per al personal laboral de l'Institut Valencià de Conservació, Restauració i Investigació (IVCR+i).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9741

Data del DOGV
:   07-12-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/11437


Data del document
:   10-11-2023

Organisme emissor
:   Institut Valencià de Conservació, Restauració i Investigació

Tipus de document
:   Resolució

Anàlisi jurídica

 Descriptors 

:   * Institut Valencià de Conservació, Restauració i Investigació

RESOLUCIÓ de 10 de novembre de 2023, de la directora de l'Institut Valencià de Conservació, Restauració i Investigació (IVCR+i), per la qual es dona publicitat a la convocatòria 4/2023, de proves selectives per a la provisió definitiva d'un lloc de treball de cap de la Secció de Gestió Administrativa i Règim Jurídic, torn lliure general, corresponents a l'oferta d'ocupació pública de 2022 per al personal laboral de l'Institut Valencià de Conservació, Restauració i Investigació (IVCR+i). [2023/11172]  
  
Per Resolució de 29 de desembre de 2022, de la directora de l'Institut Valencià de Conservació, Restauració i Investigació (IVCR+i) (DOGV 31.12.2022), i posterior correcció d'errors (DOGV 9512, 16.01.2023) es dona publicitat a la seua oferta d'ocupació pública per a l'exercici 2022, aprovada per acord del Consell Rector de l'entitat, adoptat el dia 01.12.2022. L'acord esmentat establix que les convocatòries es farien en el termini màxim de tres anys a comptar de la publicació de l'OOP.  
És aplicable a la present convocatòria la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, que establix com a procediment d'accés el de concurs oposició en el marc del que determina l'article 20, 4 del Decret 27/2019, d'1 de març, del Consell, d'aprovació del Reglament d'organització i funcionament de l'Institut Valencià de Conservació, Restauració i Investigació, que establix: «El personal laboral se seleccionarà mitjançant proves d'admissió establides i convocades per l'Institut, previ acord del seu Consell Rector, seguint els principis d'igualtat, mèrit, capacitat i publicitat. Este personal estarà subjecte a la normativa de caràcter laboral, per a la qual cosa respectarà les previsions que conté la normativa vigent per a les entitats de dret públic en matèria d'accés a l'ocupació pública».  
  
Ateses les consideracions exposades i de conformitat amb el que es disposa en l'article 10.1.k de l'esmentat Decret 27/2019, d'1 de març, prèvia aprovació pel Consell Rector de l'IVCR+i, en la seua reunió del 12 de juny de 2023, i una vegada ha sigut negociada amb la representació legal dels treballadors i les treballadores, resolc:  
  
Primer  
Publicar la convocatòria de proves selectives d'accés pel sistema de concurs oposició, torn lliure general i procediment ordinari d'un lloc de treball de cap de Secció de la Gestió Administrativa i Règim Jurídic.  
  
  
Segon  
Les proves selectives es regiran pel que s'establix: en el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic; en la Llei 4/2021, de 16 d'abril, de la Generalitat, de la funció pública valenciana; en el VI Acord de la Comissió de Diàleg Social del Sector Públic Instrumental de la Generalitat en matèria de criteris generals aplicables a les ofertes d'ocupació pública i les seues convocatòries en el sector públic instrumental de la Generalitat, en les altres normes de general i pertinent aplicació, i pel que es disposa en les següents:  
  
Bases de la convocatòria  
  
1. Objecte de la convocatòria  
La present convocatòria té per objecte la selecció de personal, mitjançant el sistema de concurs oposició, per a cobrir un lloc de treball de cap de Secció de Gestió Administrativa i Règim Jurídic, de naturalesa laboral, que figura en l'annex I a la present resolució d'acord amb l'oferta d'ocupació pública de l'entitat de 2022.  
  
2. Requisits generals de les persones aspirants  
2.1. Per a l'admissió a estes proves selectives, serà necessari complir els requisits següents:  
a) Nacionalitat. Tindre la nacionalitat espanyola o d'un estat membre de la Unió Europea, o d'algun estat al qual siga aplicable la llibertat de circulació de treballadors. Independentment de la seua nacionalitat, el cònjuge de les i els espanyols i de les persones nacionals d'altres estats membres de la Unió Europea, i quan així ho preveja el corresponent tractat, el cònjuge dels nacionals d'algun estat en el qual siga aplicable la llibertat de circulació dels treballadors, sempre que no estiguen separats de dret. Així mateix, i amb les mateixes condicions que els cònjuges, podran participar els seus descendents i els del seu cònjuge, menors de 21 anys o majors d'esta edat, que visquen a les seues expenses.  
  
b) Ser major de 16 anys i no haver arribat a l'edat de jubilació.  
c) Tindre o estar en condicions d'obtindre, a la data de finalització del termini de presentació de sol·licituds, les titulacions que s'assenyalen en l'annex I.  
Les persones aspirants amb titulacions acadèmiques o professionals obtingudes a l'estranger hauran d'acreditar que estan en possessió de la corresponent credencial que, si és el cas, acredite l'homologació.  
d) Tindre les capacitats i aptituds físiques i psíquiques que siguen necessàries per a l'acompliment de les corresponents funcions o tasques.  
  
e) No haver sigut objecte de separació del servei, o de revocació del nomenament com a personal empleat públic, amb caràcter ferm mitjançant un procediment disciplinari de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria.  
  
Les persones aspirants la nacionalitat de les quals no siga l'espanyola, no han d'estar sotmeses a sanció disciplinària o condemna penal que impedisca, en el seu estat, l'accés a l'ocupació pública.  
2.2. Les condicions per a l'admissió a les proves s'hauran de reunir en el moment de la finalització del termini de presentació de sol·licituds i mantindre's durant tot el procés selectiu, fins al moment de la presa de possessió.  
2.3. L'Institut Valencià de Conservació, Restauració i Investigació (IVCR+i) podrà requerir a les persones aspirants que acrediten la veracitat dels requisits exigits per a participar, així com de tots els documents que puguen aportar en este procés selectiu. Si els requisits no foren acreditats en el termini de 10 dies hàbils següents a la notificació del requeriment, la persona aspirant podrà quedar exclosa del procés selectiu.  
  
3. Persones aspirants amb diversitat funcional  
3.1. L'òrgan tècnic de selecció (OTS) establirà, per a les persones amb diversitat funcional que així ho sol·liciten, les adaptacions necessàries per a la realització de les proves. A este efecte, les persones interessades hauran de formular la petició corresponent en la sol·licitud de participació en el present concurs oposició.  
3.2. Si en el desenvolupament del procés selectiu se suscitaren dubtes raonables a l'OTS respecte a la compatibilitat funcional d'una persona admesa, podrà recaptar el corresponent dictamen de la Comissió d'Estudi de la Diversitat Funcional, de la Conselleria d'Hisenda, Economia i Administració Pública, cas en què la persona admesa inicialment podrà participar condicionalment en el procés selectiu, amb la qual cosa quedarà en suspens la resolució definitiva sobre l'admissió o exclusió del procés selectiu fins a la recepció del dictamen.  
3.3. Qui sol·licite mesures d'adaptació haurà d'aportar, en el moment del registre electrònic de la sol·licitud, un informe acreditatiu de la seua necessitat, així com de les mesures d'adaptació que necessiten per a la realització de la prova selectiva (temps i/o mitjans), expedit pel centre d'avaluació de persones amb diversitat funcional de la direcció territorial de la província corresponent.  
  
  
4. Forma i termini de presentació de sol·licituds  
4.1. El termini per a la presentació de sol·licituds serà de 20 dies hàbils, comptats a partir de l'endemà de la publicació d'esta convocatòria en el Diari Oficial de la Generalitat Valenciana.  
4.2. Les sol·licituds es presentaran per via electrònica, a través del formulari habilitat en el portal d'Ocupació Pública de la seu electrònica de la Generalitat .  
https://www.tramita.gva.es/ctt-att-atr/asistente/iniciarTramite.html?tramite=DGM\_GEN&version=4&idioma=es&idProcGuc=95095&idCatGuc=EP&idSubfaseGuc=4&entorno=PRO  
Els sistemes d'identificació i signatura admesos per a fer la presentació de la sol·licitud seran: DNIe, certificat electrònic i Vl@vr permanent.  
4.3. Les persones aspirants amb diversitat funcional que requerisquen mesures d'adaptació per a la realització de l'exercici, quan òmpliguen la seua sol·licitud hauran d'observar les prescripcions següents:  
  
4.3.1. Indicar en la sol·licitud el tipus de diversitat funcional que tenen assenyalant el que siga procedent en cada cas, segons siga: (F) física, (P) psíquica, (S) sensorial.  
4.3.2. Concretar el tipus de mesures que requerixen, per a la qual cosa han de fer constar en l'apartat corresponent de la sol·licitud les que necessita, entre les que figuren en esta i que són les següents:  
a) Eliminació de barreres arquitectòniques i taula adaptada a la cadira de rodes.  
b) Ampliació del temps de duració de la prova. Per a l'aplicació d'esta mesura, les persones aspirants hauran d'acompanyar, obligatòriament, un certificat expedit per l'òrgan oficial competent que especifique: el diagnòstic i el temps d'ampliació que necessita, expressat en nombre de minuts.  
c) Augment de la grandària dels caràcters del qüestionari, per dificultat de visió.  
d) Necessitat d'intèrpret, a causa de diversitat funcional auditiva.  
e) Sistema braille d'escriptura o ajuda d'una persona per discapacitat visual.  
f) Unes altres, amb l'especificació de quines en la casella corresponent.  
  
5. Admissió de les persones aspirants  
5.1. Les persones aspirants queden vinculades a les dades que hagen fet constar en les seues sol·licituds i només podran modificar-les mitjançant un escrit motivat, dins del termini establit per a la presentació de sol·licituds.  
5.2. Acabat el termini de presentació de sol·licituds, prèvia verificació del fet que es complixen els requisits, l'òrgan convocant dictarà la resolució, que es publicarà en el DOGV i que contindrà la llista provisional de persones admeses i excloses a la realització de les proves.  
  
5.3. Les persones aspirants podran, en el cas d'error o exclusió, esmenar els defectes en què hagen incorregut en la seua sol·licitud o fer les al·legacions que consideren convenients en el termini de 10 dies hàbils comptats a partir de l'endemà de la publicació de la llista provisional de persones admeses i excloses, d'acord amb el que s'establix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
5.4. En tot cas, a fi d'evitar errors i, en el supòsit que se'n produïsquen, possibilitar la seua esmena dins del termini i en la forma escaient, les persones aspirants comprovaran no sols que no figuren recollides en la llista provisional de persones excloses, sinó, a més, que les seues dades personals consten correctament en les pertinents llistes de persones admeses.  
5.5. Transcorregut el termini anterior, vistes les al·legacions i esmenats els defectes, si és procedent, es dictarà la resolució per l'òrgan convocant i s'elevarà a definitiva la llista de persones admeses i excloses a la realització de les proves que es publicarà en el DOGV.  
5.6. En la resolució mitjançant la qual es faça pública la llista definitiva de persones admeses a la realització de les proves s'establirà, amb almenys 15 dies hàbils d'antelació, la data i l'hora de començament de les proves.  
  
  
  
6. Proves selectives  
6.1. El procediment de selecció serà el de concurs oposició i constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori.  
6.2. Desenvolupament de la fase d'oposició.  
L'oposició constarà de dos exercicis obligatoris i eliminatoris, que es realitzaran en dos dies diferents.  
6.2.1. Primer exercici  
Consistirà a contestar per escrit un qüestionari tipus test de 40 preguntes, sobre matèries recollides en el temari (annex II), amb quatre respostes alternatives de les quals només una serà la correcta.  
El temps de realització de l'examen serà determinat prèviament per l'òrgan tècnic de selecció i en cap cas serà inferior a un minut per pregunta.  
6.2.2. Segon exercici  
Constarà de dues parts, que es realitzaran en una mateixa sessió, sense que per a la seua resolució les persones aspirants puguen utilitzar textos o material de consulta de cap mena:  
a) Primera part. Consistirà a contestar per escrit a 4 preguntes teoricopràctiques de resposta breu sobre el temari de l'annex II.  
El temps de realització serà determinat prèviament per l'OTS i en cap cas serà inferior a 1 hora.  
b) Segona part. Consistirà a resoldre per escrit un supòsit pràctic referit a les matèries contingudes en el temari de l'annex II. El temps de realització serà determinat prèviament per l'OTS i en cap cas serà inferior a 1 hora i 30 minuts.  
6.3. Qualificació dels exercicis.  
La puntuació màxima que es pot obtindre en la fase d'oposició serà de 60 punts, que es distribuiran de la manera següent:  
6.3.1 Primer exercici: la qualificació del primer exercici serà de 0 a 20 punts i caldrà obtindre per a superar-lo un mínim de 10 punts.  
  
El nivell de coneixements mínims exigits per a aconseguir els 10 punts en l'exercici serà el 50 % de respostes correctes netes.  
Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen.  
La fórmula de correcció serà: respostes correctes netes = nre. d'encerts - (nre. d'errors/3).  
Una vegada establides les respostes correctes netes, es convertiran en puntuacions finals mitjançant una distribució proporcional.  
Les persones que no superen este exercici no podran continuar participant en el procés selectiu.  
Segon exercici: l'exercici es qualificarà de 0 a 40 punts, dels quals 20 punts correspondran a les preguntes teoricopràctiques i 20 punts al cas pràctic, per a la qual cosa caldrà obtindre per a superar-lo un mínim de 10 punts en les preguntes teoricopràctiques i un mínim de 10 punts en la resolució del cas pràctic.  
6.3.2 En cas que no se supere la puntuació mínima de 10 punts en la primera part de l'exercici (preguntes teoricopràctiques), no es corregirà la segona part (supòsit pràctic).  
6.4. Qualificació final de la fase d'oposició.  
Per a superar la fase d'oposició serà necessari obtindre un mínim de 30 punts, en els termes indicats en l'apartat 6.3.1, puntuació que estarà determinada per la suma de les puntuacions parcials obtingudes en els exercicis esmentats.  
6.5. Fase de concurs.  
6.5.1 Només podran participar en la fase de concurs les persones admeses que hagen superat la fase d'oposició.  
Els mèrits al·legats per les persones participants han d'haver sigut obtinguts o computats fins a la data de finalització del termini de presentació de sol·licituds.  
La puntuació màxima en la fase de concurs serà de 40 punts, que es distribuiran d'acord amb el barem que figura en l'annex III en compliment de l'apartat II.8 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals aplicables a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat.  
Puntuació final del concurs oposició.  
La puntuació final del concurs oposició s'obtindrà sumant la puntuació obtinguda en les dues fases.  
A continuació, es configurarà una llista, ordenada per puntuació de màxima a mínima, que s'interromprà quan el nombre de persones incloses en esta coincidisca amb el nombre de llocs convocats per cada un dels processos selectius. Esta constituirà la llista definitiva de persones aprovades.  
Els casos d'empat que es produïsquen es dirimiran de la manera següent:  
S'atendrà, en primer lloc, la màxima puntuació obtinguda en la fase d'oposició i, si persistira l'empat, este es dirimirà per la màxima puntuació obtinguda en els diferents apartats del barem del concurs, pel mateix ordre en el qual es troben indicats.  
En cas que persistisca l'empat, es resoldrà, en tercer lloc, a favor de la persona amb diversitat funcional i si l'empat es produïx entre estes persones, es triarà la que tinga acreditat un percentatge de discapacitat més alt.  
En cas que persistisca l'empat, es dirimirà, en quart lloc, si l'empat fora entre persones de diferent sexe, en favor del sexe que estiga infrarepresentat, dins del col·lectiu de persones que formen part del grup o la categoria professional convocats.  
En cap cas es podrà recórrer a l'entrevista personal com a mitjà de desempat.  
  
7. Desenvolupament de les proves selectives  
7.1. Les proves selectives es realitzaran en el termini màxim de 3 mesos a comptar de la data de la publicació de la present convocatòria, i es faran a València, en el lloc, la data i l'hora que s'establisca en la resolució per la qual s'aprove i publique la llista definitiva de persones admeses a la realització de les proves, per a la qual cosa hi ha d'haver un termini no inferior a 15 dies hàbils des de la publicació i la data de realització de la prova.  
7.2. Les persones admeses seran convocades per a la realització de les proves selectives en crida única. Perdran el seu dret quan es personen en els llocs de realització una vegada iniciades les proves o per no assistir a estes, encara que es dega a causes justificades.  
  
No obstant això, en el cas de concórrer causa de força major, l'OTS podrà apreciar les circumstàncies al·legades i admetre la persona aspirant, sempre que es posen de manifest amb la deguda antelació, no haja finalitzat l'exercici corresponent i esta admissió no menyscabe el principi d'igualtat.  
Especialment, si alguna de les persones aspirants no poguera completar el procés selectiu a causa d'embaràs de risc o part, degudament acreditat, la seua situació quedarà condicionada a la finalització d'este i a la superació de la fase que haja quedat ajornada, fase que no es podrà demorar de manera que es menyscabe el dret de la resta de les persones aspirants a una resolució del procés ajustada a temps raonables, la qual cosa haurà de ser valorada per l'OTS i, en tot cas, la realització d'esta tindrà lloc abans de la publicació de la llista d'aspirants que han superat el procés selectiu.  
La mateixa previsió resulta aplicable a les víctimes de violència de gènere quan acrediten degudament que no poden assistir per motius de seguretat.  
7.3. Les persones aspirants hauran d'observar en tot moment les instruccions dels membres de l'OTS o del personal ajudant o assessor durant la realització de les proves per a garantir l'adequat desenvolupament d'estes. Qualsevol alteració en el normal desenvolupament de les proves per part d'una persona aspirant quedarà reflectida en l'acta corresponent i esta persona aspirant podrà continuar el desenvolupament de l'exercici amb caràcter condicional fins que resolga l'OTS sobre l'incident.  
Abans de l'inici de cada exercici, i sempre que s'estime convenient durant el desenvolupament d'este, els membres de l'OTS, el personal ajudant o assessor comprovaran la identitat de les persones admeses mitjançant la presentació del DNI, NIE, del passaport o del permís de conduir emés a Espanya, sense que per a este efecte siguen vàlides les fotocòpies compulsades d'estos documents, així com, si és el cas, de l'exemplar per a la persona interessada de la sol·licitud d'admissió a les proves.  
7.4. Els dos exercicis de la fase d'oposició, previstos en la base anterior, es faran en dies diferents.  
7.5. En totes les proves, l'òrgan tècnic de selecció prendrà les mesures que siguen necessàries per a garantir l'anonimat en la valoració d'estes i seran anul·lats tots els exercicis en els quals hi haja alguna marca que poguera identificar la seua autoria.  
7.6. L'OTS podrà requerir l'acreditació dels requisits exigits en qualsevol moment del procés selectiu. Si els requisits en qüestió no s'acreditaren en el termini de 10 dies hàbils següents a la notificació del requeriment, l'OTS farà proposta d'exclusió d'este, amb la indicació de les inexactituds o les falsedats formulades per la persona aspirant a l'òrgan convocant, que, amb les prèvies verificacions oportunes, dictarà una resolució motivada en què exclourà la persona admesa del concurs oposició.  
  
8. Llistes de persones aprovades i llista definitiva  
8.1. En finalitzar els exercicis de la fase d'oposició, l'òrgan tècnic de selecció publicarà en el portal la llista de persones que han superat la prova. S'entendrà que han superat la prova només les persones aspirants que hagen obtingut la puntuació mínima exigida per a superar els exercicis.  
Les persones aspirants disposaran d'un termini de 3 dies hàbils, a partir de l'endemà de la publicació de les llistes d'aprovats de cada exercici, per a la presentació d'al·legacions.  
Transcorregut el termini anterior, i vistes les al·legacions, l'òrgan tècnic de selecció publicarà la llista definitiva de persones que han superat la fase d'oposició en el portal .  
A les persones incloses en les llistes esmentades es concedix un termini de 5 dies hàbils perquè realitzen, obligatòriament, el tràmit d'autobaremació via telemàtica, per a la qual cosa han d'omplir degudament el formulari i adjuntar tots els documents acreditatius dels mèrits declarats en este i ajustar-se al que preveu l'annex III.  
  
8.2 Una vegada baremats els mèrits, l'OTS publicarà en el portal https://www.ivcri.es/?lang=ca les llistes provisionals de persones aspirants amb la puntuació obtinguda en la fase de concurs, desglossada en els diferents apartats del barem, i se'ls concedirà un termini de 5 dies hàbils, a partir de l'endemà de la publicació, perquè formulen les reclamacions que estimen pertinents en relació amb la baremació.  
  
8.3. Resoltes les possibles reclamacions, l'OTS, mitjançant un anunci, publicarà en el portal les llistes definitives amb la puntuació obtinguda en la fase de concurs, desglossada en els diferents apartats del barem, publicació que servirà de notificació a les persones interessades, així com la llista definitiva de persones aprovades per procés selectiu pel seu ordre de puntuació total.  
8.4. En cap cas l'OTS podrà declarar que han aprovat el procés selectiu un nombre superior al de llocs de treball convocats.  
  
9. Llista definitiva i presentació de documents  
9.1. L'OTS elevarà a l'òrgan convocant, per a la publicació en el Diari Oficial de la Generalitat Valenciana, la llista definitiva de persones aprovades per ordre de puntuació total, perquè en el termini de 20 dies hàbils comptats des de l'endemà de la publicació aporten a l'Institut Valencià de Conservació, Restauració i Investigació (IVCR+i) els documents següents:  
a) DNI o NIE.  
b) El títol acadèmic oficial exigible o la certificació acadèmica oficial que acredite haver realitzat tots els estudis per a l'obtenció del títol.  
  
En el cas de titulacions obtingudes a l'estranger, la credencial que acredite l'homologació que corresponga.  
c) Declaració jurada de no haver sigut separada o separat, o haver-se revocat el seu nomenament com a empleat públic, amb caràcter ferm mitjançant un procediment disciplinari de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies del cos, l'agrupació professional o l'escala objecte de la convocatòria.  
d) Certificat mèdic acreditatiu de tindre la capacitat física i psíquica necessària per a l'acompliment de les funcions dels llocs de treball oferits.  
9.2. Les persones aspirants seleccionades que, dins del termini indicat i excepte casos de força major, no presenten la documentació acreditativa o d'esta es deduïsca que no tenen algun dels requisits exigits no podran ser nomenades personal de l'Institut Valencià de Conservació, Restauració i Investigació (IVCR+i), sense perjudici de la responsabilitat en què puguen haver incorregut per falsedat en les seues sol·licituds de participació.  
  
10. Formalització del contracte com a personal laboral fix  
10.1. A la vista del que s'ha exposat en l'apartat anterior, l'òrgan convocant resoldrà l'adjudicació per a l'acompliment dels llocs de treball a les persones que hagen obtingut la puntuació més alta en el concurs oposició. Esta resolució es publicarà en el DOGV.  
10.2. Formalitzat el contracte laboral indefinit, una còpia d'este s'entregarà a la persona treballadora en un termini màxim de 15 dies des que es va iniciar l'activitat.  
10.3. El personal de nou ingrés haurà de superar un període de prova de 4 mesos, durant el qual l'òrgan amb competències en matèria de personal de l'Institut Valencià de Conservació, Restauració i Investigació (IVCR+i) avaluarà el correcte exercici del lloc de treball.  
  
La situació d'incapacitat temporal durant el període de prova interromprà el còmput d'este.  
Queda exempta del període de prova la persona treballadora que haja ja exercit les mateixes funcions amb anterioritat en l'Institut Valencià de Conservació, Restauració i Investigació (IVCR+i), sota qualsevol modalitat de contractació, per un període igual o superior a esta.  
  
11. Òrgan tècnic de selecció  
11.1 D'acord amb l'apartat II.11 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals aplicables a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, l'òrgan tècnic de selecció de la present convocatòria, designat per resolució de la persona titular de la Sotssecretaria de la Conselleria de Cultura i Esport, estarà integrat per: president/a, secretari/ària i dos/dues vocals.  
  
  
En tot cas, els membres dels òrgans col·legiats de selecció no podran haver fet tasques de preparació d'aspirants en els cinc anys anteriors a la publicació de la present convocatòria.  
Només un d'ells podrà ser personal al servei de l'entitat convocant.  
  
Este membre exercirà les funcions de secretària o secretari, amb veu, però sense vot. Tot això, a fi d'evitar conflictes d'interessos amb els i les aspirants. La resta del personal serà designat entre el personal de la Generalitat i el seu sector públic instrumental o d'altres administracions públiques que ocupen places els requisits de formació i funcions assignades de les quals siguen equivalents o similars als establits per a les places objecte de la convocatòria.  
Només en el cas que la Sotssecretaria de la Conselleria o el departament d'adscripció de l'entitat acredite la impossibilitat material de portar a efecte esta composició, i una vegada negociada amb la representació legal de les treballadores i els treballadors, podrà nomenar-se excepcionalment personal de l'entitat convocant com a membre d'este òrgan. En absència de regulació expressa, serà aplicable el règim de funcionament dels òrgans col·legiats regulats en la Llei 40/2015.  
  
11.2 Esta resolució serà publicada, amb una antelació mínima d'un mes a la data de començament de les proves, en el Diari Oficial de la Generalitat Valenciana, una vegada hagen sigut publicades les llistes provisionals de persones admeses i excloses.  
11.3 El seu funcionament se subjectarà al que s'establix en la Llei 40/2015, d'1 d'octubre, de règim jurídic del sector públic.  
11.4 Les persones integrants de cada òrgan tècnic de selecció, així com el personal assessor, hauran d'abstindre's i podran ser recusats per les persones interessades quan concórreguen en circumstàncies de les previstes en els articles 23 i 24 de la Llei 40/2015, d'1 d'octubre, de règim jurídic del sector públic. Així mateix, hauran d'abstindre's els membres que hagen fet tasques de preparació de persones aspirants en els cinc anys anteriors a la publicació d'esta convocatòria.  
  
11.5 A l'efecte de comunicacions i de qualssevol altres incidències, l'OTS tindrà la seua seu en l'Institut Valencià de Conservació, Restauració i Investigació (IVCR+i) (c/ Pintor Genaro Lahuerta, 25, 46407 de València).  
11.6 L'OTS, a l'efecte de gratificacions i indemnitzacions, es regirà pel que es disposa en el Decret 95/2014, de 13 de juny, del Consell, pel qual es modifica el Decret 24/1997, d'11 de febrer, i el Decret 175/2006, de 24 de novembre (DOGV 7229, 19.06.2014).  
  
12. Publicitat  
Totes les resolucions que dicte l'òrgan competent, així com els acords i/o les notes informatives emesos per l'OTS, es publicaran en el portal , així com en el Diari Oficial de la Generalitat Valenciana, quan siga preceptiu.  
  
13. Borsa  
13.1. Finalitzat el procés selectiu, es constituirà una borsa d'ocupació temporal per a cobrir les necessitats de contractació temporal per al personal de la categoria convocada, amb el següent ordre de prelació: en primer lloc, amb els candidats/ates que hagen superat el segon exercici de la fase d'oposició per ordre de puntuació, inclosa l'obtinguda en la fase de concurs; a continuació, amb els candidats/ates que hagen superat el primer exercici de la fase d'oposició per ordre de puntuació.  
  
13.2. El règim de constitució i funcionament d'esta borsa s'ajustarà al que disposa la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals aplicables a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat.  
  
14. Recursos  
De conformitat amb el que establix l'article 69 de la Llei 36/2011, de 10 d'octubre, reguladora de la jurisdicció social, contra este acte i les bases aprovades, que posen fi a la via administrativa, es podrà interposar una demanda laboral davant del Jutjat Social de València, en el termini de dos mesos a comptar de l'endemà de la seua publicació en el Diari Oficial de la Generalitat Valenciana.  
  
València, 10 de novembre de 2023.- La directora de l'Institut Valencià de Conservació, Restauració i Investigació (IVCR+i): Gemma M. Contreras Zamorano.  
  
  
ANNEX I  
  
Núm. lloc 4  
Denominació: Cap de Secció de Gestió Administrativa i Règim Jurídic  
Grup professional: Grup A  
Retribucions complementàries: 24 E047  
Dependència funcional Servei d'Administració.  
Funcions: Dirigir, programar, estudiar, proposar, coordinar, controlar, inspeccionar, assessorar en funcions administratives de gestió de personal, en matèria de contractació i assumptes generals. Assessorament jurídic i legal de l'entitat.  
  
  
Requisits per al seu acompliment: Títol universitari oficial de llicenciatura en Dret o bé títol universitari oficial de grau que, d'acord amb els plans d'estudi vigents, habiliten per a exercir les activitats de caràcter professional relacionades amb les funcions assenyalades per al lloc.  
  
  
Tipus de contracte: laboral indefinit  
Localitat: València  
  
  
ANNEX II  
  
Temari  
1. El dret de la Unió Europea (UE). Dret primari i dret derivat, especialment reglaments i directives. Relacions entre el dret de la UE i l'ordenament dels estats membres, en particular, els principis d'efecte directe i primacia del dret de la UE i la seua aplicació en les comunitats autònomes.  
2. Constitució Espanyola: els drets fonamentals i llibertats públiques en la Constitució i la seua garantia i suspensió.  
3. Constitució Espanyola: principi de reserva de llei. Procediment legislatiu. Lleis orgàniques i lleis ordinàries. Decrets llei i decrets legislatius. Tractats internacionals. L'Administració pública. Organització territorial de l'Estat.  
4. Constitució Espanyola: El Poder Judicial. El Tribunal Constitucional.  
5. Organització de la Generalitat en l'Estatut d'Autonomia de la Comunitat Valenciana. Competències de la C. Valenciana en matèria de patrimoni, cultura i investigació.  
6. La Llei de Consell: Composició, atribucions i funcionament. Consellers i conselleries. Iniciativa legislativa i potestat reglamentària del Consell. Relacions Consell i Corts. L'Administració pública de la Generalitat.  
7. Llei GV 1/2015, de 6 de febrer, d'hisenda pública, del sector públic instrumental i de subvencions: Règim de la Hisenda pública de la Generalitat. Els pressupostos de la Generalitat, principis de gestió pressupostària, contingut, elaboració i estructura. L'elaboració i gestió del pressupost en l'àmbit del sector públic instrumental de la Generalitat.  
  
8. Organització i estructura del sector públic instrumental de la Generalitat. Relacions entre la Generalitat i el seu sector públic instrumental: règim de control, contractació, endeutament i recursos humans.  
  
9. Norma de creació de l'Institut Valencià de Conservació, Restauració i Investigació. El seu Reglament d'organització i funcionament.  
10. Normes de l'Estatut bàsic de l'empleat públic i de la Llei 4/2021, de 16 d'abril, de la Generalitat, de la funció pública valenciana.  
  
11. Normativa estatal i de la Generalitat Valenciana en matèria d'igualtat de dones i homes. Pla d'igualtat de l'IVCR+i.  
12. La Llei 39/2015, de procediment administratiu comú de les administracions públiques: àmbit d'aplicació. Interessats en el procediment. Normes generals d'actuació de les administracions públiques. Termes i terminis.  
13. L'acte administratiu: requisits, eficàcia, nul·litat i anul·labilitat.  
  
14. El procediment administratiu comú. Revisió d'actes en via administrativa.  
15. La Llei 40/2015, de règim jurídic del sector públic: àmbit d'aplicació i principis generals. Els òrgans administratius. La competència. Òrgans col·legiats. Abstenció i recusació.  
16. Els convenis en la Llei 40/2015, de règim jurídic del sector públic, i en la normativa de la Generalitat Valenciana. El Registre de convenis de la Generalitat.  
17. Responsabilitat patrimonial de les administracions públiques. El procediment per a la reclamació de responsabilitat patrimonial.  
18. Normativa estatal bàsica i de la Generalitat Valenciana en matèria d'administració electrònica. Normativa estatal bàsica i de la Generalitat Valenciana en matèria de transparència.  
19. Normativa sobre protecció de dades personals: Principis. Drets de les persones. Responsable, encarregat i delegat de protecció de dades. Codis de conducta i certificació. Funcions i potestats de l'Agència Espanyola de Protecció de Dades i de les autoritats autonòmiques de protecció de dades. Garantia de drets digitals.  
  
20. Contractes del sector públic (I): Objecte i àmbit d'aplicació de la Llei de contractes del sector públic. Delimitació dels tipus contractuals. Contractes administratius i contractes privats. Configuració general de la contractació del sector públic. Règim d'invalidesa. Recurs especial en matèria de contractació.  
21. Contractes del sector públic (II): Parts del contracte. Objecte, pressupost, base de licitació, valor estimat, preu del contracte i la seua revisió. Garanties exigibles.  
22. Contractes del sector públic (III): Normes de la Llei de contractes del sector públic sobre preparació, adjudicació, efectes, compliment i extinció dels contractes i la seua aplicació específica per als poders adjudicadors que no són administracions públiques.  
23. Contractes del sector públic (IV): Contracte d'obres. Contracte de subministrament. Contracte de serveis. Òrgans competents en matèria de contractació, registres oficials. Gestió de la publicitat contractual per mitjans electrònics, informàtics i telemàtics.  
24. Els béns de domini públic de la Generalitat: règim jurídic, protecció i defensa dels béns. L'afectació, adscripció i mutació demanial. Els béns patrimonials: adquisició, utilització i alienació.  
  
25. Fonts del dret, aplicació, eficàcia. Persona física i jurídica. Representació. El temps en la relació jurídica: prescripció i caducitat en el Codi Civil.  
26. L'obligació: Concepte i elements. Les fonts de les obligacions. Classes d'obligacions. Compliment de les obligacions. Incompliment de les obligacions i els seus efectes.  
27. El contracte: Elements essencials. Perfecció i consumació del contracte. Interpretació dels contractes. Ineficàcia dels contractes. Irrevocabilitat. Rescissió.  
28. La Llei del patrimoni històric espanyol. La protecció jurídica del patrimoni. La Llei del patrimoni cultural valencià.  
29. El dret de propietat intel·lectual (I): Normativa internacional i comunitària de protecció de propietat intel·lectual i drets d'autor. Drets d'autor i drets afins. Drets morals i drets patrimonials. Duració i límits. El text refós de la Llei de propietat intel·lectual. El Registre de Propietat Intel·lectual.  
30. L'Estatut dels Treballadors (I). Contingut del contracte de treball: Concepte i naturalesa. Subjectes. Forma. Contingut i règim jurídic. Modalitats del contracte de treball. La relació laboral especial dels artistes en espectacles públics.  
31. L'Estatut dels Treballadors (II). Duració del contracte de treball. Modificació, suspensió i extinció. Causes d'extinció del contracte de treball. L'acomiadament disciplinari. Acomiadament col·lectiu per causes econòmiques, tècniques, organitzatives o de producció. Extinció per causa de força major.  
32. El II Conveni col·lectiu del personal al servei de l'Administració autonòmica. El Decret 42/2019, de regulació de les condicions de treball del personal funcionari de l'Administració de la Generalitat.  
  
33. La negociació col·lectiva en el marc constitucional i en l'Estatut dels Treballadors.  
34. Coneixements bàsics essencials sobre la jurisdicció contenciosa administrativa i la jurisdicció social: Naturalesa. Qüestions a les quals s'estenen. Òrgans i competències. Les parts i l'objecte del recurs. Mesures cautelars. Procediments davant de les dues jurisdiccions. Recursos i execució de sentències. Procediments especials.  
35. Delictes contra l'Administració pública: Prevaricació. Infidelitat en la custòdia de documents i violació de secrets. Suborn. Tràfic d'influències. Malversació. Fraus i exaccions il·legals. Negociacions i activitats prohibides als funcionaris i abús en l'exercici de la seua funció.  
  
36. Gestió de nòmines: Percepcions salarials i no salarials. Càlcul de percepcions per a nòmina i quitança. Deduccions, retencions i ingressos a compte. Determinació de bases d'IRPF i d'ingressos a compte. Models 111, 145 i 190 per a gestió d'IRPF.  
37. Sistema XARXA per a comunicacions i tràmits amb la Seguretat Social. Sistema Uhjybtb@ wiq a comunicacions de contractes. Sistema Crnq@ hoj a comunicació d'accidents de treball.  
38. Llista de llocs de treball: concepte, funció, elaboració i tràmits per a la seua aprovació en l'àmbit del sector públic instrumental de la Generalitat. Anàlisi de llocs de treball i la seua funció en la planificació i gestió de recursos humans. Organigrames.  
39. Llei 31/1995, de prevenció de riscos laborals: estructura, contingut general, objecte, àmbit d'aplicació i definicions. Organització de la prevenció en l'empresa. Modalitats: servei de prevenció propi o alié.  
  
40. Obligacions de l'empresari en matèria de seguretat i salut en el treball. Pla de prevenció. Avaluació de riscos. Planificació preventiva. Deures de formació i informació. Vigilància de la salut. Protecció de la maternitat i els menors. Coordinació d'activitats empresarials.  
  
  
  
ANNEX III  
Barem del concurs  
  
En la fase de concurs a què es referix en el resolc 7.5 de la present convocatòria, la valoració dels mèrits s'efectuarà d'acord amb el barem següent:  
a) Experiència professional: màxim 25 punts.  
1. Es valorarà l'experiència professional de les persones participants d'acord amb el barem següent:  
1.1. Per treballs realitzats en l'Institut Valencià de Conservació, Restauració i Investigació (IVCR+i), en lloc o llocs amb les mateixes funcions assignades al lloc que es convoca, a raó de 0,40 punts per mes complet de serveis en actiu.  
1.2. Per treballs realitzats en l'Administració de la Generalitat Valenciana o en qualssevol altres entitats, empreses i fundacions del sector públic instrumental de la Generalitat, en llocs amb les mateixes funcions assignades al lloc que es convoca, a raó de 0,20 punts per mes complet de serveis en actiu.  
1.3. Per treballs realitzats en societats públiques mercantils i fundacions públiques o en el sector privat, en treballs per compte d'altri, autònoms i professionals, en llocs amb les mateixes funcions assignades al lloc que es convoca, a raó de 0,10 punts per mes complet de serveis en actiu.  
En cap cas es valorarà l'experiència professional obtinguda en l'acompliment de llocs de treball reservats al personal eventual, regulat en l'article 20 de la Llei 4/2021, de 16 d'abril, de la funció pública valenciana.  
1.4. L'experiència professional s'acreditarà sempre mitjançant un certificat de vida laboral i certificació oficial de l'òrgan competent de l'Administració pública o de l'entitat del sector públic instrumental de la Generalitat de què es tracte. No serà suficient el certificat de vida laboral si no va acompanyat del certificat de serveis prestats, subscrit per l'òrgan que, en cada cas, corresponga.  
1.5. La resta dels treballs per compte d'altri, mitjançant el contracte de treball en el qual s'especifique la categoria i la certificació o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria de les places convocades.  
1.6. Per al supòsit de professionals i autònoms, llicència fiscal o IAE en què s'acrediten els epígrafs corresponents a la categoria convocada, així com certificació o vida laboral que acredite haver cotitzat a la Seguretat Social durant tot el temps que s'al·legue. Quan siga procedent, i en substitució d'estos documents, s'aportarà un certificat oficial que acredite haver cotitzat en el Règim Especial o la mutualitat corresponent.  
En tot cas, la puntuació màxima que es pot aconseguir, per experiència, no podrà superar els 25 punts.  
b) Formació: màxim 15 punts.  
1. Valencià: màxim 4 punts.  
El coneixement del valencià es valorarà fins a un màxim de 4 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
- Nivell B1: 1 punt  
- Nivell B2: 2 punts  
- Nivell C1: 3 punts  
- Nivell C2: 4 punts  
La valoració del coneixement del valencià s'efectuarà puntuant exclusivament el nivell més alt obtingut.  
2. Idiomes comunitaris: màxim de 2 punts.  
Es valorarà el coneixement de llengües oficials de la Unió Europea que no constituïsquen requisits d'accés al lloc, que s'hauran d'acreditar documentalment mitjançant títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots els que s'indiquen en l'annex del Decret 61/ 2013, de 17 de maig, del Consell, pel qual s'establix un sistema de reconeixement de la competència en llengües estrangeres en la Comunitat Valenciana, tenint en compte les seues modificacions posteriors per ordre de la conselleria competent en matèria d'educació.  
El coneixement de cada idioma comunitari es valorarà fins a un màxim de 2 punts, i es puntuarà per curs o la seua equivalència si es tracta de cicles de l'escola oficial d'idiomes, o de nivells o certificats segons el Marc Europeu Comú de Referència (nivell bàsic, nivell intermedi i nivell avançat), d'acord amb l'escala que es detalla en la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cada un dels idiomes comunitaris.  
Les equivalències entre els ensenyaments regulades pel Reial decret 967/1988, de 2 de setembre, i les regulades pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta al present punt.  
3. Titulació acadèmica: màxim 4 punts.  
Per la possessió de títols acadèmics oficials iguals o superiors a l'exigit en la convocatòria, excloent el necessari per a l'accés, fins a un màxim de 4 punts a raó de:  
- Títol de màster oficial d'especialització de postgrau relacionat amb les funcions del lloc (d'almenys 90 crèdits) o segona llicenciatura o grau, 1,5 punts.  
- Títol de màster oficial d'especialització de postgrau relacionat amb les funcions del lloc (de menys de 90 crèdits), 1 punt.  
- Grau de doctor, 2 punts.  
En el cas dels màsters oficials d'especialització de postgrau, s'aportarà una certificació de la institució que l'haja expedit, en el qual s'indicaran els crèdits totals cursats en este. Si s'ha cursat a l'estranger, s'aportarà certificat d'homologació per l'autoritat educativa espanyola.  
  
En cap cas es puntuaran els cursos pertanyents a la carrera universitària, cursos de doctorat, diplomes d'estudis avançats (doctorat), i els de diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
4. Formació complementària, màxim 5 punts  
4.1 Cursos. Màxim 3 punts. Es valoraran els cursos de formació i perfeccionament, el contingut dels quals estiga relacionat amb les funcions de les places que es convoquen, de duració igual o superior a 15 hores, que hagen sigut cursats per la persona aspirant i que hagen sigut convocats o homologats per qualsevol centre o organisme públic de formació, conformement a la següent escala:  
De 100 o més hores: 0,25 punts.  
De 75 o més hores: 0,20 punts.  
De 50 o més hores: 0,15 punts.  
De 25 o més hores: 0,10 punts.  
De 15 o més hores: 0,05 punts.  
Així mateix, es valoraran els títols propis de les universitats, relacionats amb les funcions de les places que es convoquen, de 60 crèdits o més: 1 punt.  
En cap cas es puntuaran els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
4.2 Publicacions que tinguen relació directa amb les funcions assignades al lloc. Màxim 2 punts  
Articles publicats en revistes indexades relacionades amb el lloc de treball, 0,25 punts/article.  
Capítols de llibres, sense incloure els que recullen les comunicacions a congressos i altres esdeveniments similars, 0,20 punts/capítol.  
Articles científics revisats per experts en revistes no indexades relacionades amb les funcions del lloc, 0,15 punts/article.  
Articles publicats en revistes temàtiques i de divulgació relacionades amb les funcions del lloc, 0,10 punts/article.